
Uznesenie Okresný súd Poprad v spore žalobcov: 1./ A. B., nar. XX.XX.XXXX, bytom C. XX, XXX XX C., 2./ D. B., nar. XX.XX.XXXX, bytom C. XX, XXX XX C., 3./ E. B., nar. XX.XX.XXXX, bytom C. XX, XXX XX C., 4./ F. B., nar. XX.XX.XXXX, bytom C. XX, XXX XX C., všetci právne zastúpení: JUDr. Dávid Hoffman, advokát so sídlom Hlavné námestie 80, 060 01 Kežmarok, proti žalovanému: G. B., nar. XX.XX.XXXX, bytom C. XX, XXX XX C., o zriadenie vecného bremena spočívajúceho v práve cesty cez priľahlý pozemok, t a k t o rozhodol: I. Konanie sa z a s t a v u j e. II. Náhrada trov konania sa žalovanému n e p r i z n á v a. odôvodnenie: 1. Žalobou doručenou súdu dňa 30.04.2024 sa žalobcovia domáhali na žalovanom zriadenia vecného bremena spočívajúceho v práve cesty cez priľahlý pozemok a náhrady trov konania. 2. Keďže súdny poplatok zo žaloby, ktorý je splatný podaním žaloby, zaplatený nebol a žalobcom nebolo priznané oslobodenie od platenia súdneho poplatku, súd výzvou zo dňa 17.05.2024 vyzval žalobcov v 1./ a 2./ rade, aby súdny poplatok za podaný návrh vo výške 90,- eur vyrubený podľa položky 1 písm. b) časti I. sadzobníka súdnych poplatkov tvoriaceho prílohu zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon o súdnych poplatkoch“) zaplatili spoločne a nerozdielne v lehote 10 dní od doručenia výzvy. Súd žalobcov v 1./ a 2./ rade zároveň poučil, že ak poplatok v lehote zaplatený nebude, súd konanie zastaví. 3. Keďže súdny poplatok zo žaloby, ktorý je splatný podaním žaloby, zaplatený nebol a žalobcom nebolo priznané oslobodenie od platenia súdneho poplatku, súd výzvou zo dňa 17.05.2024 vyzval žalobcov v 3./ a 4./ rade, aby súdny poplatok za podaný návrh vo výške 90,- eur vyrubený podľa položky 1 písm. b) časti I. sadzobníka súdnych poplatkov tvoriaceho prílohu zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon o súdnych poplatkoch“) zaplatili spoločne a nerozdielne v lehote 10 dní od doručenia výzvy. Súd žalobcov v 3./ a 4./ rade zároveň poučil, že ak poplatok v lehote zaplatený nebude, súd konanie zastaví. 4. Podľa § 14 ods. 1 zákona o súdnych poplatkoch ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 5. Podľa § 14 ods. 4 zákona o súdnych poplatkoch v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie.
6. Podľa § 5 ods. 1 písm. a) zákona o súdnych poplatkoch poplatková povinnosť vzniká: podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 7. Podľa § 6 ods. 3 zákona o súdnych poplatkoch ak sa úkony a konania vykonávajú na základe podania podaného elektronickými prostriedkami do elektronickej schránky orgánu podľa § 3, elektronickými prostriedkami prostredníctvom jednotného kontaktného miesta alebo poštového podniku vykonávajúceho činnosť osvedčujúcej osoby (ďalej len „osvedčujúca osoba“) a ak tento zákon pri jednotlivých položkách sadzobníka neustanovuje inak, sadzba poplatku je 50 % zo sadzby poplatku ustanovenej v sadzobníku, znížená najviac o 50 eur. Ak sú súčasťou podania prílohy, ktoré sa podľa osobitného predpisu k podaniu prikladajú, uplatní sa prvá veta len vtedy, ak sú tieto prílohy v elektronickej podobe. 8. Podľa položky 1 písm. b) časti I. Sadzobníka súdnych poplatkov, ktorý tvorí prílohu zákona o súdnych poplatkoch sa uhrádza súdny poplatok zo žaloby alebo z návrhu na začatie konania, ak nie je ustanovená osobitná sadzba: 140 eur ak nemožno predmet konania oceniť peniazmi. 9. Podľa § 10 ods. 1 zákona o súdnych poplatkoch ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 10. Podľa § 10 ods. 2 písm. a) zákona o súdnych poplatkoch pre nezaplatenie poplatku prvostupňový súd konanie nezastaví, ak už začal konať vo veci samej. 11. Podľa § 10 ods. 3 zákona o súdnych poplatkoch prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. 12. Podľa § 118 ods. 1 zákona č. 160/2015 Z. z. Civilného sporového poriadku v znení neskorších predpisov (ďalej len ,,CSP“) ak tento zákon neustanovuje lehotu na vykonanie úkonu, môže ju určiť súd. 13. Podľa § 121 ods. 2 CSP do plynutia lehoty určenej podľa dní sa nezapočítava deň, keď nastala skutočnosť určujúca začiatok lehoty. 14. Podľa § 121 ods. 4 CSP ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň. 15. Žalobcom bola výzva riadne doručená dňa 31.05.2024 ako vyplýva z doručenky založenej v súdnom spise. Lehota na zaplatenie súdneho poplatku tak uplynula dňa 10.06.2024, vyrubený poplatok bol však zaplatený po stanovenej lehote, a to dňa 11.06.2024. 16. Žalobcovia si nesplnili svoju povinnosť zaplatiť súdne poplatky v stanovenej lehote, t. j. do 10.06.2024, za podaný návrh vo výške 90,- eur ani po výzve na zaplatenie súdneho poplatku, ktorá im bola spolu s poučením o následkoch nezaplatenia riadne doručená, súd preto v súlade s § 10 ods. 1 zákona o súdnych poplatkoch konanie zastavil. 17. Podľa § 256 ods. 1 CSP ak strana procesne zavinila zastavenie konania, súd prizná náhradu trov konania protistrane. 18. Výrok o trovách konania sa opiera o ust. § 256 ods. 1 CSP, a to z dôvodu zavinenia zastavenia konania zo strany žalobcov. 19. Žalobcovia tým, že nezaplatili súdny poplatok v lehote zavinili, že konanie sa muselo zastaviť. Je však nepochybné, že žalovanému v súvislosti s týmto konaním nevznikli žiadne trovy, a preto súd pri aplikácii
citovaného zákonného ustanovenia o trovách konania rozhodol tak, ako je to uvedené vo výrokovej časti tohto uznesenia, teda žalovanému žiadne trovy konania nepriznal. Poučenie: Proti tomuto uzneseniu odvolanie nie je prípustné. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku.

